Ռայա Հաֆար էլ Հասան

Ռայա Հաֆար էլ Հասան (, ), լիբանանցի քաղաքական գործիչ, որը զբաղեցնում է Ներքին գործերի և տարածքային կառավարման նախարարի պաշտոնը։ Նախկինում եղել է երկրի ֆինանսների նախարարը։ Նա լիբանանցի առաջին կինն է, որը նշանակվել է վերը նշված նախարարների պաշտոններում։

Վաղ տարիներ և կրթություն
Էլ Հասանը ծնվել է 1967 թվականի հունվարին, սուննիների ընտանիքում։ 1987 թվականի հունիսին Բեյրութի ամերիկյան համալսարանում ստացել է բիզնես վարչարարության բակալավրի աստիճան։ Իսկ արդեն 1990 թվականին Ջորջ Վաշինգտոն համալսարանում ստացել է ֆինանսական ներդրումների ոլորտում բիզնես վարչարարության մագիստրոսի աստիճան։

Կարիերա
Իր կարիերայի վաղ շրջանում Էլ Հասանն աշխատել է «Méditerranée Investors Group» ընկերությունում։ Այնուհետև աշխատել է որպես Լիբանանի էկոնոմիկայի և առևտրի նախարարի խորհրդական, իսկ հետագայում արդեն աշխատել երկրի վարչապետի աշխատակազմում՝ ղեկավարելով տարբեր նախագծեր և համակարգելով վարչական բարեփոխումների իրականացումը։ Էլ Հասանն աշխատել է տնտեսական և սոցիալական բարեփոխումների իրականացման գործընթացում՝ դառնալով մի շարք նախաձեռնությունների հեղինակ։

Նշանակվելով Լիբանանի ֆինանսների նախարար՝ շարունակել է աշխատել վարչական ոլորտի բարեփոխումների ուղղությամբ, որոնք ֆինանսավորվում էին Միավորված ազգերի զարգացման ծրագրի և Համաշխարհային բանկի կողմից։

Ֆինանսների նախարար 
2009 թվականի նոյեմբերի 9-ին Էլ Հասանը նշանակվել է Լիբանանի ֆինանսների նախարար՝ այդ պաշտոնում փոխարինելով Մոհամեդ Չաթահին։ Նրա պաշտոնավարումն ավարտվել է 2011 թվականին։ Այդ պաշտոնում նրան փոխարինել է Մոհամմադ Սաֆադին։

Ներքին գործերի և տարածքային կառավարման նախարար 
Էլ Հասանը 2019 թվականի հունվարի 31-ին նշանակվել է Ներքին գործերի և տարածքային կառավարման նախարարի պաշտոնում՝ փոխարինելով Նոհադ Մաչնուկին։

Անդամակցություններ 
Էլ Հասանը «Մարտի 14-ի դաշինքի» անդամ է։ Սաադ Հարիրիի ակտիվ կողմնակիցներից է։ 2016 թվականին անդամակցել է «Arab Human Develoment Reports-ի» խորհրդատվական խորհրդին։ Էլ Հասանը «MedInvestment Bank (BankMed)» տնօրենների խորհրդի անդամ է, որտեղ նա անդամակցում է նաև աուդիտի հանձնաժողովին։ Նա նաև եղել է Տրիպոլիի հատուկ տնտեսական տարածքի ղեկավար և գլխավոր տնօրեն։

Անձնական կյանք
Էլ Հասանն ամուսնացած է Ջանա Էլ Հասանի հետ։ Նրանք ունեն երեք երեխաներ։

Ծանոթագրություններ

Արտաքին հղումներ 
 Raya Haffar El Hassan – Home | Facebook
 Raya Haffar El Hassan (@rayaelhassan) | Twitter

 
Բեյրութի ամերիկյան համալսարանի շրջանավարտներ
Լիբանանի կին քաղաքական գործիչներ
21-րդ դարի կին քաղաքական գործիչներ
Ջորջ Վաշինգտոն համալսարանի շրջանավարտներ
Ֆինանսների նախարարներ
Ներքին գործերի նախարարներ